Lene Espersen (KF), 2003-02-25:
Først til hr. Jacob Buksti: Der har ikke været afsat midler til en selekampagne for 2003, før de penge blev afsat nu.
Det bliver jeg nødt til at sige; så står det fuldstændig klart.
Det er nye penge, der er fundet, uanset hvilken opfattelse hr. Jacob Buksti måtte have.
Hvert år må hver sag tages op til fornyet overvejelse, og så må man vurdere, hvad der er fornuftigst at bruge pengene på af gode kampagner og gode ideer fra de aktører, der er på banen.
Jeg må også sige til hr. Jacob Buksti - det nåede jeg ikke i min første besvarelse, men nu kom det op igen - om det her med, at det er lige meget, om folk overholder reglerne: Det er bestemt ikke lige meget, om folk overholder reglerne.
At den automatiske hastighedskontrol er kommet ud på internettet, tror jeg har en ekstrem stor færdselssikkerhedsmæssig effekt.
Men det er jo ikke sådan, at vi ikke har et færdselspoliti, der færdes overalt på vores vejnet.
Det er jo ikke sådan, at folk kan føle sig sikre på ikke at blive snuppet, alene fordi man ved, man kører i et område, hvor der ikke er automatisk hastighedskontrol.
Dér er der naturligvis også færdselspoliti, der færdes, og naturligvis skal man overholde færdselsloven. Til hr. Martin Lidegaard må jeg sige, at jeg allerede har svaret på de overordnede betragtninger om, hvad der skete med råd, nævn og puljer i starten af 2002, så der er ingen grund til at gennemgå det, og der er der ingen grund til forvirring om det.
For det første: Hastigheden kan kun sættes op de steder, hvor det er færdselssikkerhedsmæssigt forsvarligt, altså hvor vejene er bygget til den hastighed, som vi fastsætter.
Det andet er, at vi i forbindelse med L 2 gennemfører en stribe initiativer, som har til hensigt at forbedre færdselssikkerheden.
Det er alt lige fra blink ved vognbaneskift og en målrettet kontrol af bilisterne på motorvejene til det, man en gang imellem må sige, folk i hvert fald altid kan forstå, nemlig når de rammes enten på pengepungen eller på deres kørekort.
Det bliver jo sådan, hvis L 2 bliver vedtaget, at folk, der overtræder hastighederne markant på motorvejene,
hurtigere mister deres kørekort end dem, der kører for hurtigt på landevejene.
Vi sætter jo grænsen ned for, hvor hurtigt der sker en frakendelse af kørekortet i forbindelse med motorvejsforslaget.
Derudover har jeg valgt som et nyt initiativ at indføre et højhastighedstillæg, så alle, der kører over 140 km/t.
de steder, hvor man må køre 130, får et ekstra økonomisk smæk oveni.
Færdselsloven gælder for alle.
Jeg synes da bestemt heller ikke, det er kønt, at der er så stor en del af Folketinget, der har overtrådt færdselsloven og har modtaget en bøde for at køre for hurtigt. Jeg har ikke selv nogen sinde modtaget en bøde for at køre for hurtigt, men jeg synes ikke, det er godt, at der er så mange medlemmer af Folketinget, der har været så uagtpågivende.
Jeg skal ikke være skinhellig selv og sige, at jeg aldrig tror, at nålen har bevæget sig på den forkerte side af speedometeret, men selvfølgelig skal man starte med sig selv og forsøge at overholde reglerne og køre
så fornuftigt som overhovedet muligt.
Men jeg må sige til hr. Keld Albrechtsen, at det altså ikke alene er overtrædelser af hastighedsgrænserne, der er problemet.
Der er utrolig mange problemer i den måde, folk færdes på i trafikken, måden, vi opfører os på, som jeg nævnte, den rethaveriske måde at opføre sig på, måden, hvorpå man tror, man på en eller anden måde kan dominere et trafikbillede og måske genere andre trafikanter mest muligt.
Det bliver vi altså nødt til at arbejde med, og jeg tror
, det er en holdningsbearbejdning, der vil tage noget tid, men jeg opfordrer alle, der interesserer sig for trafiksikkerhed, til at være meget åbenhjertige og meget engagerede i debatten, så vi får åbnet øjnene hos alle borgere her i landet.
Vi skal sikre, at den ældre pensionist, der ikke har bil, og som f.eks. bliver banket ned i et almindeligt vejkryds, hvor vedkommende er på vej over gaden, ikke mister livet, og det gør vi altså kun, hvis vi går hårdere til værks over for de mange, der desværre har en noget flosset moral.
Det gælder folk med biler, men det gælder så sandelig også folk på cykler.
Der er masser af unoder i trafikken, som vi kan gøre noget ved, og der nytter det altså ikke noget, hvis ikke man tør tage bladet fra mundet og sige: Det er for dårligt.
Og det er det.